Tallinna Kaubamaja AS teenis mullu 83 miljonit krooni puhaskasumit, mis kujunes kontserni ajaloo aktiivseima laienemisaasta ning alanud majanduslanguse tingimustes 80% võrra väiksemaks kui 2007. aasta vastav näitaja.
Kontserni 2008. aasta konsolideeritud auditeerimata müügitulu oli 6,6 miljardit krooni, kasvades aastaga 11%, teatas Tallinna Kaubamaja kontsern.
Neljandas kvartalis oli kontserni müügitulu 1,84 miljardit krooni, mis on ligi 9 protsenti enam kui 2007. aasta neljandas kvartalis. Eelmise aasta neljandas kvartalis ulatus kontserni kahjum 68,7 miljoni kroonini. 2007. aasta viimane kvartal päädis samas 131 miljoni krooni suuruse kasumiga.
„Eelmise aasta neljas kvartal kujunes üle hulga aja tõsiseks katsumuseks kõigile siinsetele kaupmeestele. Tallinna Kaubamaja kontsernil läks hoolimata jaekaubanduse müügimahtude järsust langusest novembris-detsembris kokkuvõttes aasta hästi,“ ütles Tallinna Kaubamaja ASi juhatuse esimees Raul Puusepp.
Kontserni kuuluvate Selveri super- ja hüpermarketite mullune käive oli 4,3 miljardit krooni, mis on 15% rohkem kui aasta varem. Selveri kasum ulatus 2008. aastal 85,4 miljoni kroonini, langedes aastaga 125,6 miljoni krooni võrra. Kasumile avaldasid negatiivset mõju ulatuslikud ümberehitustööd viies Eesti kaupluses, kümne uue kaupluse avamisega kaasnenud kulud ning Läti tütarettevõtte käivitamine.
32 kauplusega Selveri keti osakaal siinsel toidu- ja esmatarbekaupade jaekaubandusturul oli 2008. aastal hinnanguliselt 15,2%, kasvades aastaga 0,5% võrra. Tänavu avab Selver Eestis kaks kauplust ja Lätis neli kauplust.
Tallinna ja Tartu kaubamajade mullune müügitulu oli 1,55 miljardit krooni, kahanedes 2007. aastaga võrreldes 0,7%. Kaubamajade 2008. aasta kasum oli 119,2 miljonit krooni, jäädes aastatagusele saavutusele alla 37,7 miljoni krooniga.
Kontserni autokaubanduse eelmise aasta müügitulu oli 520,5 miljonit krooni ning kahjum 24 miljonit krooni. Eelmisel aastal müüdi 2056 uut sõidukit, mis on 151 võrra vähem kui 2007. aastal. KIA sõiduauto turuosa Baltimaades on 3,3%, kasvades võrreldes eelmise aasta sama perioodiga 24%. Kontsern avas mullu juunis uue autosalongi Vilniuses.
Alates eelmise aasta aprillist on Kaubamaja kontsern tegev jalatsikaubanduses, mille käive aastalõpu seisuga oli 177,5 miljonit krooni ning kahjum 17,6 miljonit krooni. Mullu avati Eestis viis uut jalatsikauplust. Kontserni kuulub 35 jalatsikauplust, millest 28 tegutsevad Eestis ja 7 Lätis.
Kaubamaja kontsernis lisandus aasta jooksul kokku 31400 ruutmeetrit müügipinda ning detsembri lõpuks oli kogu müügipinna suurus 97800 ruutmeetrit. Kontsernis sooritati 2008. aastal kokku 37,6 miljonit ostu, mis on 8% enam kui 2007. aastal. Eelmise aasta lõpu seisuga ulatus püsiklientide arv üle 345 000 kliendi, kasvades aastaga 38%.
Tallinna Kaubamaja kontserni kuuluvad AS Tartu Kaubamaja, AS A-Selver, Selver Latvia SIA, Tallinna Kaubamaja Kinnisvara OÜ, Tartu Kaubamaja Kinnisvara OÜ, SIA TKM Latvija, OptiGroup Invest, OÜ Kia Auto AS, Ülemiste Autokeskus OÜ, Kia Auto UAB, Kia Automobiles SIA, OÜ TKM Beauty, OÜ TKM Beauty Eesti, OÜ Suurtüki NK, SIA Suurtuki, AS ABC King, SIA ABC King ja Rävala Parkla AS. Tallinna Kaubamaja kontserni 2008. aasta käive oli 6,6 miljardit krooni. Ettevõtte aktsiad on alates 1996. aastast noteeritud Tallinna Börsil.